

**KONCESIONI AKT ZA DAVANJE KONCESIJA ZA KORIŠĆENJE VODOTOKA KUTSKA I MOJANSKA RIJEKA**

**ZA IZGRADNJU MALIH HIDROELEKTRANA**

SADRŽAJ:

[UVOD 3](#_Toc359578218)

[1. OPIS PREDMETA KONCESIJE 4](#_Toc359578219)

[2. OSNOVNI PARAMETRI ZA OCJENU EKONOMSKE OPRAVDANOSTI INVESTICIJE 7](#_Toc359578220)

[3. DOKUMENTACIJA ZA JAVNO NADMETANJE 9](#_Toc359578221)

[4. KONCESIONA NAKNADA 10](#_Toc359578222)

[5. ROK TRAJANJA KONCESIJE 10](#_Toc359578223)

[6. USLOVI ZA PODNOŠENJE PONUDE 11](#_Toc359578224)

[7. KRITERIJUMI ZA IZBOR NAJPOVOLJNIJE PONUDE 11](#_Toc359578225)

[8. POTREBNA DOKUMENTACIJA ZA PODNOŠENJE PONUDE 16](#_Toc359578226)

[**8.1. Potrebna dokumentacija kao dokaz ispunjenosti uslova za podnošenje ponude 16**](#_Toc359578227)

[**8.2. Potrebna dokumentacija za ocjenjivanje kriterijuma za izbor najpovoljnije ponude 18**](#_Toc359578228)

[**8.3. Opis dokumentacije 19**](#_Toc359578229)

[9. OBAVLJANJE KONCESIONE DJELATNOSTI 22](#_Toc359578230)

[**9.1. Faze realizacije ugovora o koncesiji 23**](#_Toc359578231)

[**9.2. Obaveze koncesionara 25**](#_Toc359578232)

[10. PROSTORNO-PLANSKA DOKUMENTACIJA 26](#_Toc359578233)

[11. ZAŠTITA ŽIVOTNE SREDINE 26](#_Toc359578234)

[12. PRIKLJUČENJE NA ELEKTRO-DISTRIBUTIVNU MREŽU 27](#_Toc359578235)

[13. IMOVINSKO-PRAVNI ODNOSI 28](#_Toc359578236)

[14. STATUS POVLAŠĆENOG PROIZVOĐAČA 28](#_Toc359578237)

[15. SPISAK RELEVANTNIH PROPISA 29](#_Toc359578238)

# UVOD

U skladu sa Zakonom o koncesijama („Službeni list CG”, broj 08/09) i na osnovu Strategije razvoja energetike Crne Gore do 2025. godine, kao i Strategije razvoja malih hidroelektrana u Crnoj Gori, Ministarstvo ekonomije Crne Gore (u daljem tekstu: Ministarstvo) je pripremilo Koncesioni akt za davanje koncesija za korišćenje vodotoka Kutska i Mojanska rijeka za izgradnju malih hidroelektrana (u daljem tekstu: Koncesioni akt). U Koncesionom aktu, javnom oglasu i tenderskoj dokumentaciji, izraz korišćenje vodotoka ima značenje tehno-ekonomskog korišćenja energetskog potencijala vodotoka za proizvodnju električne energije.

Cilj javnog nadmetanja je izbor najpovoljnijih ponuda za izgradnju malih hidroelektrana na vodotocima Kutska i Mojanska rijeka u svrhu iskorišćenja energetskog potencijala ovih vodotoka. Davanje koncesija se odvija putem javnog nadmetanja (u daljem tekstu: Javno nadmetanje) pokrenutog na inicijativu zainteresovanog lica u skladu sa članom 17 stav 2 i članom 41 Zakona o koncesijama. Inicijativu za pokretanje postupka davanja koncesija na vodotocima Kutska i Mojanska rijeka u Opštini Andrijevica podnijelo je društvo GREEN SOLUTIONS DOO Podgorica. Podnosilac inicijative je Ministarstvu uz zahtjev dostavio sve podatke i informacije koje su bile potrebne za pripremu koncesionog akta. Ministarstvo je ocijenilo da je inicijativa prihvatljiva. Nakon prihvaćene inicijative od strane Ministarstva, podnosilac inicijative je deponovao novčana sredstva u iznosu od 10.000 € za izradu koncesionog akta, uključujući izradu tenderske dokumentacije i nacrta ugovora o koncesiji, troškove rada tenderske komisije i troškove sprovođenja javne rasprave. Imajući u vidu da je pokrenuta inicijativa ocijenjena kao prihvatljiva, Ministarstvo je pristupilo izradi ovog koncesionog akta kao osnovnog dokumenta na osnovu kojeg se pokreće postupak davanja koncesija.

Koncesije za korišćenje vodotoka Kutska i Mojanska rijeka za izgradnju malih hidroelektrana daju se putem javnog nadmetanja u otvorenom postupku, na način propisan Zakonom o koncesijama.

Shodno članu 41 Zakona o koncesijama, ukoliko se u sprovedenom postupku koncesija da ponuđaču koji nije podnosilac inicijative za davanje koncesije, Ministarstvo će, bez odlaganja, vratiti podnosiocu inicijative deponovana sredstva, uz umanjenje za plaćeni iznos za otkup tenderske dokumentacije, a iznos troškova izrade koncesionog akta naplatiti od koncesionara.

Ponuđač dostavlja ponude na osnovu javnog oglasa za davanje koncesija za korišćenje vodotoka za izgradnju malih hidroelektrana. Rok za dostavljanje ponuda iznosi 1 (jedan) mjesec od dana objavljivanja javnog oglasa u ’’Službenom listu Crne Gore’’. Obaveza ponuđača je da dostavi idejno rješenje za korišćenje vodotoka, kao i ostalu dokumentaciju propisanu javnim oglasom. Ponuđač čija je ponuda ocijenjena kao najpovoljnija biće predložen za koncesionara na predmetnom vodotoku.

Predmet koncesije je projektovanje, izgradnja, korišćenje i održavanje malih hidroelektrana na vodotoku. Ponuđač dostavlja ponude za pojedinačne vodotoke.

Objekti malih hidroelektrana na predmetnim vodotocima predviđeni su Prostornim planom Opštine Andrijevica. Takođe, od Elektroprivrede Crne Gore AD Nikšić dostavljen je Ministarstvu „Elaborat optimalnog tehničkog rješenja priključka za mHE na rijekama Kutska i Mojanska“.

# 1. OPIS PREDMETA KONCESIJE

Predmet koncesije je projektovanje, izgradnja, korišćenje i održavanje malih hidroelektrana na vodotocima Kutska i Mojanska rijeka. Projektovanje predstavlja izradu tehničke dokumentacije i sva potrebna istraživanja do izdavanja građevinske dozvole; izgradnja predstavlja gradnju objekata male hidroelektrane (u daljem tekstu: mHE) do izdavanja upotrebne dozvole; korišćenje predstavlja tehno-ekonomsko korišćenje energetskog potencijala vodotoka za proizvodnju električne energije. mHE predstavljaju postrojenja instalisane snage do 10 MW i spadaju u male elektrane na način definisan Zakonom o energetici („Službeni list CG”, br. 28/10 i 06/13). Vodotok predstavlja korito tekuće vode zajedno sa obalama, odnosno udubljenje na zemljištu koje se dobro primjećuje sa vodom koja njime stalno ili povremeno teče (Zakon o vodama, „Službeni list RCG”, broj 27/07 i „Službeni list CG” br. 32/11 i 47/11).

Vodotoci Kutska i Mojanska rijeka pripadaju slivu rijeke Zlorečice koja je lijeva pritoka Lima. Preliminarni podaci o teoretskoj snazi i godišnjoj proizvodnji električne energije na pomenutim vodotocima predstavljeni su u Tabeli 1.

Tabela 1. Spisak vodotoka na kojima će se vršiti koncesione djelatnosti

|  |  |  |  |  |  |
| --- | --- | --- | --- | --- | --- |
| Red.br. | Vodotok | Sliv | Opština | P[MW] | E [GWh] |
| 1 | Kutska rijeka | Lim | Andrijevica | 4,5\* | 21,5\* |
| 2 | Mojanska rijeka | 1,5 | 7,0 |

U Tabeli 1 prikazane su:

* P – teoretska snaga na vodotoku;
* E – teoretska godišnja proizvodnja električne energije na vodotoku.

\* **- vidjeti napomenu za Kutsku rijeku na strani 6.**

Podaci o procijenjenoj snazi i godišnjoj proizvodnji električne energije pojedinačnih vodotoka su dobijeni na osnovu sljedećih studija:

* Hidrološka obrada za profile malih (mini, mikro) hidroelektrana (mHE) na pritokama glavnih vodotoka u Crnoj Gori, Hidrološki sektor Hidrometeorološkog zavoda Crne Gore, 2007. i 2008. godine,
* Hidrološka obrada za profil Kuti na vodotoku Kutska rijeka, Zavod za hidrometeorologiju i seizmologiju, 2013. godine,
* Hidrološke obrade za profil Jošanica na vodotoku Mojanska rijeka, Zavod za hidrometeorologiju i seizmologiju Crne Gore, 2013. godine,
* Gruba, preliminarna analiza hidropotencijala vodotoka Kutska i Mojanska rijeka, Zavod za hidrometeorologiju i seizmologiju Crne Gore, 2013. godine,
* Određivanje bruto energetskog potencijala Kutske rijeke, Zavod za hidrometeorologiju i seizmologiju Crne Gore, 2013. godine, i
* Određivanje bruto energetskog potencijala Mojanske rijeke, Zavod za hidrometeorologiju i seizmologiju Crne Gore, 2013. godine.

Na osnovu obrađenih hidroloških podataka, urađena je preliminarna studija hidropotencijala na vodotocima. Izabrane su potencijalne mikrolokacije na kojima je tehno-ekonomski moguće iskoristiti predmetne vodotoke, a na osnovu tog izbora, preporučene su instalisane snage postrojenja i izračunata moguća godišnja proizvodnja električne energije. Na osnovu mjerenja i istraživanja, u Tabeli 1 su date preliminarne procjene instalisanih snaga i godišnje proizvodnje električne energije na vodotocima.

Lokacije predviđene za vršenje koncesione djelatnosti su hidrološki istraživani vodotoci od strane ZHMS, na kojima su izvršene hidrološke obrade na mikrolokacijama vodotoka, takođe, odabrane od strane ZHMS. Mikrolokacije na kojima će se obavljati koncesione djelatnosti mogu biti i na drugim mjestima duž vodotoka, u zavisnosti od toga koji koncept idejnog rješenja daje optimalno tehno-ekonomsko korišćenje vodotoka, uz uvažavanje prostornih i ekoloških ograničenja. Vodotoci na kojima će se vršiti koncesione djelatnosti , sa dužinom i bruto padom vodotoka, date su u Tabeli 2.

Tabela 2. Vodotoci na kojima će se vršiti koncesione djelatnosti

|  |  |  |  |  |  |
| --- | --- | --- | --- | --- | --- |
| Red.br. | Vodotok | Dužinatoka [km] | Bruto padvodotoka [m] | Visina izvora [mnm] | Visina ušća[mnm] |
| 1 | Kutska rijeka | 11,59 1) | 248 | 1073 2) \* | 825\* |
| 2 | Mojanska rijeka | 6,42 | 297 | 12133) | 916 |

1) Podatak se odnosi na dužinu toka Kutske rijeke na teritoriji Crne Gore. Ukupna dužina toka

 Kutske rijeke je 17,4 km.

2) Kutska rijeka izvire u Albaniji na koti 1900 mnm, a prelazi na teritoriju Crne Gore na koti 1073

 mnm.

 3) Mojanska rijeka izvire na koti 1940mnm, a od kote 1213mnm teče kao stalni tok.

\* **vidjeti napomenu za Kutsku rijeku na strani 6.**

Pomenute studije predstavljaju vrijednu polaznu osnovu hidroloških podloga, kao i polaznu osnovu za pripremu neophodne tehničke dokumentacije, ali ne i garanciju investitorima na osnovu koje imaju pravo na bilo kakvu naknadu štete.

Ova mjerenja ne isključuju mogućnost da ponuđač izvrši sopstvena istraživanja. Ako ponuđač procijeni da su hidrološka istraživanja ZHMS na vodotoku nedovoljna ili neadekvatna sa stanovišta optimalnog energetskog, ekonomskog i ekološki prihvatljivog korišćenja vodotoka, ima mogućnost da dostavi rezultate sopstvenih istraživanja na osnovu kojih će bazirati koncept idejnog rješenja. Izvještaj o sopstvenim istraživanjima koje ponuđač podnosi treba da bude sačinjen od strane institucije ovlašćene za hidrološka istraživanja ili da bude ocijenjen i potvrđen od strane takve institucije.

|  |
| --- |
| **Bitna napomena u vezi vodotoka Kutska rijeka:**Tokom javne rasprave na Nacrt koncesionog akta za vodotok Kutska rijeka ukazano je da je neophodno izmijeniti lokaciju odnosno granice područja na kojem treba da se vrši koncesiona djelatnost i parametre koji su bitni za tehničko rješenje izgradnje objekata malih hidroelektrana na Kutskoj rijeci. Naime, Opština Andrijevica je dostavila dopis broj: 031-264-2013-01 od 24.09.2013. godine u kojem se navodi da je u toku realizacija projekta rekonstrukcije sistema za vodosnabdijevanje Andrijevice sa izvorišta Krkori i izgradnje male hidroelektrane na tom sistemu, što će uticati na mogućnost iskorišćenja hidropotencijala Kutske rijeke. Takođe se navodi da postoji potreba stanovnika sela Đulići da koriste vodu Kutske rijeke za navodnjavanje poljoprivrednog zemljišta. Posljedica toga je nemogućnost korišćenja čitavog toka Kutske rijeke za obavljanje predmetne koncesione djelatnosti. Zbog toga je predloženo da se u Koncesionom aktu precizno definiše dio vodotoka Kutske rijeke na kojem se mogu graditi male hidroelektrane navođenjem kota gornje vode (1000 mnm) i kota donje vode (865 mnm). Takođe je saopšteno da će zbog rekonstrukcije sistema za vodosnabdijevanje Andrijevice iz vodoizvorišta Krkori biti potrebno obezbijediti 500 l/s vode, umjesto dosadašnjih 107 l/s.Imajući u vidu navedeno, mijenjaju se granice lokacije unutar kojih se mogu obavljati koncesione djelatnosti tako da se svi objekti planiranih malih hidroelektrana na Kutskoj rijeci moraju nalaziti između kota 1000 mnm (kota gornje vode) i 865 mnm (kota donje vode). Takođe, zbog rekonstrukcije sistema za vodosnabdijevanje Andrijevice i zahvatanja veće količine vode iz vodoizvorišta Krkori čije se vode ulivaju u Kutsku rijeku, podnosilac ponude pri izradi idejnog rješenja mora uzeti u obzir izmijenjene okolnosti vezane za raspoloživu količinu vode, u odnosu na stanje na osnovu kojeg su određeni teoretska snaga i teoretska godišnja proizvodnja električne energije na vodotoku koji su dati u Tabeli 1. |

# 2. OSNOVNI PARAMETRI ZA OCJENU EKONOMSKE OPRAVDANOSTI INVESTICIJE

Ekonomsko-finansijska analiza kao i finansijska sredstva potrebna za izgradnju mHE su predstavljeni u Strategiji razvoja malih hidroelektrana u Crnoj Gori. Na osnovu pomenute strategije, za procjenu projekata mHE na vodotocima odnosno lokacijama na kojima će se vršiti koncesione djelatnosti, urađena je preliminarna ekonomsko-finansijska analiza korišćenjem softvera RETScreen International Clean Energy Project Analysis.

U analizi su napravljene inicijalne pretpostavke u pogledu određenih tehničkih, ekonomskih i finansijskih parametara:

* Tehnički parametri u pojednostavljenom energetskom modelu određeni su na osnovu podataka o procijenjenoj snazi i godišnjoj proizvodnji električne energije na predmetnim vodotocima koji se nalaze u pomenutim studijama urađenim od strane ZHMS.

Godišnje vrijeme rada pri maksimalnoj snazi je računato kao količnik predviđene proizvodnje električne energije i instalisane snage iz Tabele 1.

* Gruba procjena specifične investicije za izgradnju objekata mHE je 1.500.000 € po MW instalisane snage (važi za sve objekte).

Godišnji operativni troškovi i troškovi održavanja procijenjeni su na 4 % od ukupne investicije.

Dodatno investiranje u infrastrukturu i priključenje objekata mHE na distributivnu mrežu nije posebno analizirano.

* Otkupna cijena električne energije proizvedene u mHE je modelirana na način da se za prvih 12 godina isplaćuje podsticajna cijena električne energije iz mHE, a nakon toga otkup se nastavlja po tržišnoj cijeni.

Podsticajna cijena električne energije proizvedene u mHE na vodotocima na kojima će se vršiti koncesione djelatnosti određena je Zakonom o energetici i Uredbom o tarifnom sistemu za utvrđivanje podsticajne cijene električne energije iz obnovljivih izvora energije i visokoefikasne kogeneracije („Službeni list Crne Gore“, broj 52/2011).

Za tržišnu otkupnu cijenu je uzeta cijena električne energije iz domaćih izvora za treću godinu regulatornog perioda (01.08.2014 – 31.07.2015. godine) u iznosu od 40,7231 €/MWh, koja je utvrđena u Odluci o odobravanju regulatorno dozvoljenog prihoda Elektroprivrede Crne Gore AD Nikšić za javnog snabdjevača za period 01.08.2012 – 31.07.2015. godine, donešenoj na sjednici Odbora Regulatorne agencije za energetiku od 27. juna i 2. jula 2012. godine.

Pretpostavljeno je da će se za finansiranje projekata koristiti 30 % sopstvenih sredstava, dok će se 70 % obezbijediti zaduženjem kod finansijskih institucija. Pretpostavljena je kamatna stopa kredita od 8 % i period trajanja kredita 10 godina.

Za diskontnu stopu je uzeta jednaka stopa kao za kredit 8 %.

Za stopu inflacije je uzet iznos od 3 %, što se odnosi i na porast otkupne cijene.

Za životni vijek projekta uzet je period od 30 godina.

Vrijeme projektovanja i izgradnje objekata mHE nije uzeto u analizu.

Uz navedene pretpostavke, preliminarni rezultati ekonomsko-finansijske analize za svaki vodotok pojedinačno su prikazani u Tabeli 3. Iz prikazanih rezultata se vidi da interna stopa povraćaja za predviđeni period tehno-ekonomskog korišćenja mHE za Kutsku rijeku iznosi 8,1 %, dok je za Mojansku rijeku interna stopa povraćaja 13,0 %. Takođe, period povraćaja sopstvenih ulaganja (30 % ukupne investicije) od puštanja objekata mHE u rad je 4,3 godine za Mojansku rijeku i 5,3 godine za Kutsku rijeku. S obzirom da je predviđeni rok trajanja koncesije 30 godina, na osnovu predstavljene ekonomsko-finansijske analize proizilazi da su investicije u izgradnju objekata mHE na vodotocima isplative.

Prikazani rezultati ekonomsko-finansijske analize predstavljaju samo okvirnu, aproksimativnu ocjenu ekonomske opravdanosti investicije. Brojne pretpostavke koje su napravljene mogu imati uticaj na konačan rezultat analize isplativosti investicije. Ove pretpostavke uključuju: godišnje vrijeme rada pri maksimalnoj snazi izračunato iz hidroloških mjerenja i istraživanja od strane ZHMS koje se smatra veoma velikim za crnogorske vodotoke, koncesiona naknada i ostale naknade nijesu razmatrane, kao ni rješenje imovinsko-pravnih odnosa u koncesionom području, dodatno investiranje u infrastrukturu neophodnu za priključenje na mrežu, garantovani minimum proticaja nizvodno od vodozahvata itd.

Prikazana ekonomsko-finansijska analiza ne predstavlja garanciju investitorima na osnovu koje imaju pravo na bilo kakvu naknadu štete, već ponuđač preuzima kompletan rizik prilikom podnošenja ponude.

Tabela 3. Preliminarna ekonomsko-finansijska analiza opravdanosti izgradnje mHE na predmetnim vodotocima

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Broj | Vodotok | P[MW] | E[GWh] | tk [h] | Ck [%] | VI [€] | Ot [€] | Trgod [€] | Prgod [€] | IRR (%) | tpov (god) |
| 1 | Kutska rijeka | 4,5 | 21,5 | 4778 | 54,54 | 6.750.000 | 270.000 | 974.164 | 1.533.599 | 8,1 | 5,3 |
| 2 | Mojanska rijeka | 1,5 | 7,0 | 4667 | 53,27 | 2.250.000 | 90.000 | 324.721 | 610.800 | 13,0 | 4,3 |

U Tabeli 3 su korišćene oznake:

|  |  |
| --- | --- |
| P [MW] | * teoretska snaga na vodotoku iz Tabele 1;
 |
| E [GWh] | * godišnja proizvodnja električne energije na vodotoku iz Tabele 1;
 |
| tk [h] | * godišnje vrijeme rada pri maksimalnoj snazi;
 |
| Ck [%] | * faktor kapaciteta (korišćenje postrojenja pri maksimalnoj snazi);
 |
| VI [€] | * vrijednost investicije;
 |
| Ot [€] | * operativni troškovi i održavanje;
 |
| Trgod [€] | * godišnji troškovi;
 |
| Prgod [€] | * godišnji prihodi;
 |
| IRR [%] | * interna stopa povraćaja i
 |
| tpov [god] | * vrijeme povraćaja sopstvenih ulaganja.
 |

# 3. DOKUMENTACIJA ZA JAVNO NADMETANjE

Potrebni podaci, uslovi za davanje koncesija, kao i propisana prava i obaveze ponuđača i koncesionara, definisani su dokumentacijom za javno nadmetanje koja se sastoji iz:

1. Koncesionog akta;
2. Javnog oglasa;
3. Tenderske dokumentacije i

 4. Prateće tehničke dokumentacije

Koncesioni akt definiše proceduru, sadrži podatke, informacije i analize vezane za davanje koncesija za korišćenje vodotoka za izgradnju malih hidroelektrana na vodotocima Kutska i Mojanska rijeka. Ovaj dokument definiše aktivnosti ponuđača za vrijeme trajanja javnog nadmetanja, kao i obaveze koje treba da ispunjava koncesionar za vrijeme obavljanja koncesionih djelatnosti.

Javni oglas se objavljuje u „Službenom listu Crne Gore“, na internet stranici Ministarstva i jednom dnevnom štampanom mediju koji se distribuira na teritoriji cijele Crne Gore.

Tendersku dokumentaciju čine:

* Uputstvo za pripremu ponude (sa prijavnim obrascima i formom bankarske garancije ponude) i
* Nacrt ugovora o koncesiji(sa formom bankarske garancije za dobro izvršenje posla).

Ponuđači koji žele učestvovati na javnom nadmetanju moraju prethodno otkupiti Tendersku dokumentaciju od Ministarstva.Ministarstvo zadržava pravo da prije isteka roka za podnošenje ponuda izmijeni i/ili dopuni Tendersku dokumentaciju.

Prateću tehničku dokumentaciju čine:

* Hidrološka obrada za profile malih (mini, mikro) hidroelektrana (mHE) na pritokama glavnih vodotoka u Crnoj Gori, Hidrološki sektor Hidrometeorološkog zavoda Crne Gore, 2007. i 2008. godine,
* Hidrološka obrada za profil Kuti na vodotoku Kutska rijeka, Zavod za hidrometeorologiju i seizmologiju, 2013. godine,
* Hidrološke obrade za profil Jošanica na vodotoku Mojanska rijeka, Zavod za hidrometeorologiju i seizmologiju Crne Gore, 2013. godine,
* Gruba, preliminarna analiza hidropotencijala vodotoka Kutska i Mojanska rijeka, Zavod za hidrometeorologiju i seizmologiju Crne Gore, 2013. godine,
* Određivanje bruto energetskog potencijala Kutske rijeke, Zavod za hidrometeorologiju i seizmologiju Crne Gore, 2013. godine,
* Određivanje bruto energetskog potencijala Mojanske rijeke, Zavod za hidrometeorologiju i seizmologiju Crne Gore, 2013. godine,
* Dopis Opštine Andrijevica broj: 031-264-2013-01 od 24.09.2013. godine i
* „Elaborat optimalnog tehničkog rješenja priključka za mHE na rijekama Kutska i Mojanska“, Elektroprivreda Crne Gore AD Nikšić, FC Distribucija.

Prateća tehnička dokumentacija će biti objavljena na internet stranici Ministarstva [www.mek.gov.me](http://www.mek.gov.me)

Rok za dostavljanje ponuda iznosi 1 (jedan) mjesec od dana objavljivanja Javnog oglasa u ’’Službenom listu Crne Gore’’.

# 4. KONCESIONA NAKNADA

Visina koncesione naknade je fiksna i iznosi 6,5 % od ostvarene godišnje proizvodnje mHE, s tim da taj iznos ne može biti manji od 5 % od planirane proizvodnje iz idejnog rješenja iz ponude ponuđača. Naknada se plaća u iznosu od 6,5 % ostvarene godišnje proizvodnje mHE odnosno 5 % procijenjene proizvodnje iz idejnog rješenja iz ponude ponuđača, zavisno koji je od ta dva iznosa veći u datoj godini.

Pomenuti procenat godišnje proizvodnje se preračunava u novčani iznos po važećoj otkupnoj cijeni električne energije proizvedene u mHE i raspoređuje u državni i lokalne budžete na način definisan zakonom.

Procenat proizvodnje mHE koji se na godišnjem nivou izdvaja za koncesionu naknadu će biti sastavni dio Ugovora o koncesiji, predviđen kao fiksni procenat koji koncesionar daje koncedentu. Naknada se obračunava u GWh na godišnjem nivou na osnovu izvještaja o ostvarenoj godišnjoj proizvodnji koje je koncesionar dužan dostaviti koncedentu i fakturisane realizacije koncesionara.

Mogućnost usklađivanja iznosa koncesione naknade sa procijenjenom proizvodnjom iz inoviranih idejnih rješenja detaljnije se definiše Ugovorom o koncesiji.

# 5. ROK TRAJANJA KONCESIJE

Rok trajanja koncesije je fiksan za oba vodotoka i iznosi 30 godina. Pomenuti rok se računa od dana stvaranja svih neophodnih uslova za podnošenje zahtjeva za izdavanje urbanističko-tehničkih uslova. Rok trajanja koncesije će biti sastavni dio Ugovora o koncesiji i koncesionar je dužan uskladiti svoj projekat sa ovim rokom.

Vremenski rok na koji se daje koncesija je određen na osnovu pokazatelja iz ekonomsko-finansijske analize, javnog interesa za optimalno iskorišćenje energetskih resursa kao i interesa koncesionara u pogledu ostvarivanja prihoda iz hidroenergetskih objekata.

Koncesija na predmetnom vodotoku se može produžiti nakon isteka prvobitno ugovorenog roka u skladu sa zakonom i propisima koji regulišu ovu oblast.

#

# 6. USLOVI ZA PODNOŠENJE PONUDE

Da bi mogao učestvovati na javnom nadmetanju, ponuđač mora ispuniti obavezne uslove koji se odnose na:

1. Podobnost ponuđača
2. Obezbjeđenje ponude.

**6.1. Podobnost ponuđača**

Pravo učešća na javnom oglasu za davanje koncesija za korišćenje vodotoka za izgradnju mHE ima domaće ili strano privredno društvo ili drugo pravno lice, preduzetnik ili fizičko lice, konzorcijum ili neki drugi oblik poslovnog povezivanja koji ispunjava uslove kojim dokazuje podobnost za učešće.

U skladu sa članom 23 Zakona o koncesijama, nepodobni da učestvuju na javnom nadmetanju za davanje koncesija su:

* privredna društva, druga pravna lica i preduzetnici nad kojima je pokrenut postupak stečaja ili likvidacije, osim postupka reorganizacije u skladu sa zakonom kojim je uređena insolventnost privrednih društava;
* privredna društva, druga pravna lica, preduzetnici i fizička lica koja su pravosnažnom presudom osuđena za krivično djelo izvršeno u vršenju profesionalne djelatnosti, i
* privredna društva, druga pravna lica, preduzetnici i fizička lica koja imaju neizmirene poreske obaveze i obaveze po osnovu kazni izrečenih u krivičnom ili prekršajnom postupku u periodu od najmanje tri godine prije objavljivanja javnog oglasa.

**Napomena:** Konzorcijum je dužan dostaviti dokaze o podobnosti ponuđača za svakog člana konzorcijuma posebno.

**6.2. Obezbjeđenje ponude**

Na osnovu Zakona o koncesijama ponuđač je dužan da uz ponudu priloži i dokaz o uplati novčanog depozita ili bankarsku garanciju kao obezbjeđenje ponude.

**Napomena:** Ponude od strane ponuđača koji ne ispunjavaju gore navedene obavezne uslove za podnošenje ponude odbacuju se kao neispravne.

# 7. KRITERIJUMI ZA IZBOR NAJPOVOLJNIJE PONUDE

Ponuđač, samostalno ili kao član konzorcijuma, može dostaviti samo jednu ponudu za isti vodotok.

Ponude se vrednuju i rangiraju na osnovu kriterijuma za izbor najpovoljnije ponude. Rang lista ponuđača se sastavlja za svaki vodotok pojedinačno. Ponuda mora da sadrži dokumentaciju navedenu u poglavlju br. 8 ’’Potrebna dokumentacija za podnošenje ponude’’. Kriterijumi za izbor najpovoljnije ponude su predstavljeni u Tabeli 4.

Tabela 4. Kriterijumi za izbor najpovoljnije ponude

|  |  |  |
| --- | --- | --- |
| Red. br. | Kriterijum/potkriterijum | Br. bodova |
| **1.** | **Iskustvo u upravljanju****hidroenergetskim objektima** | **20** |
| **2.** | **Finansijska sposobnost** | **20** |
| **3.** | **Tehničko rješenje** | **30** |
| 3.1 | Instalisana snaga mHE | 13 |
| 3.2 | Godišnja proizvodnja električne energije na pragu mHE | 17 |
| **4.** | **Iskustvo na domaćem tržištu** | **16** |
| **5.** | **Višenamjenska rješenja** | **14** |

**Napomena**: Broj bodova iz svakog kriterijuma i potkriterijuma se zaokružuje na prvu decimalu.

 ***Opis načina bodovanja***

**1. Iskustvo u upravljanju hidroenergetskim objektima**

Bodovi u ovom kriterijumu se dodjeljuju na osnovu iskustva ponuđača u upravljanju hidroenergetskim objektima. Ponuđač mora dokazati da hidroenergetske objekte za koje prijavljuje iskustvo u upravljanju su, ili su bili, u njegovom vlasništvu i da ima, ili je imao, upravljačku kontrolu nad njima (direktno ili indirektno preko zavisnog lica u kojem ponuđač ima najmanje 51 % vlasništva nad kapitalom i upravljačku kontrolu).

Brojem bodova u ovom kriterijumu kvantifikuje se iskustvo koje ponuđač ima u upravljanju hidroenergetskim objektima. Ponuđači koji su upravljali hidroenergetskim objektima ukupnog kapaciteta većeg od 100 MW dobijaju maksimalan broj bodova. Ostale ponude dobijaju broj bodova proporcionalan kvadratnom korijenu odnosa koeficijenta predmetne ponude Kp i najvećeg koeficijenta Kmax, tj. koeficijenta ponude sa najvećom instalisanom snagom odnosno koeficijenta izračunatog za instalisanu snagu od 100 MW u slučaju ponuda sa kapacitetima većim od 100 MW:



gdje je:

Kmax – ponuda sa najvećim koeficijentom i

Kp – koeficijent predmetne ponude

Koeficijent uzima u obzir sve hidroenergetske objekte kojim je upravljao ponuđač i predstavlja zbir instalisanih snaga svih objekata, pri čemu su instalisane snage objektata mHE (≤10MW) prethodno stepenovane sa eksponentom 1.5, dok su instalisane snage svih objekata HE (>10MW) pomnožene sa brojem 100.5. Instalisane snage se izražavaju u MW.

Koeficijenti Kp i Kmax se izračunavaju po relaciji:



gdje je:

j – j-ta mHE (≤10MW) kojom je upravljao ili upravlja ponuđač

k – k-ta HE (>10MW) kojom je upravljao ili upravlja ponuđač

Pi,j – instalisana snaga j-te mHE kojom je upravljao ili upravlja ponuđač

Pi,k – instalisana snaga k-te HE kojom je upravljao ili upravlja ponuđač

nj – broj mHE instalisane snage Pi,j kojima je upravljao ili upravlja ponuđač

nk – broj HE instalisane snage Pi,k kojima je upravljao ili upravlja ponuđač

**2. Finansijska sposobnost**

Vrednovanje finansijske sposobnosti ponuđača se vrši na osnovu prosječnog ukupnog bruto prihoda ponuđača u posljednje tri obračunske godine. Ponuda sa najvećim iznosom prosječnog ukupnog bruto prihoda u posljednje tri obračunske godine dobija maksimalan broj bodova po ovom kriterijumu. Preostale ponude dobijaju broj bodova koji je proporcionalan odnosu predmetne ponude i ponude koja je dobila maksimalan broj bodova. Način raspodjele bodova po ovom kriterijumu predstavljen je u sljedećoj formuli:



gdje je:

Pmax – ponuda sa najvećim iznosom prosječnog ukupnog bruto prihoda ponuđača u posljednje tri obračunske godine

Pp – koeficijent predmetne ponude

Ukoliko je ponuđač konzorcijum, boduje se finansijska sposobnost člana kojeg konzorcijum odredi.

Za ponuđače koji su registrovani u periodu kraćem od poslednje tri godine, prosjek se određuje po broju godina poslovanja s tim da je jedna godina poslovanja obavezni minimum.

**3. Tehničko rješenje**

Idejno rješenje za korišćenje predmetnog vodotoka za izgradnju mHE se zasniva na prethodnim proučavanjima lokacije i hidrološkim podlogama. Tehnički parametri idejnog rješenja moraju međusobno biti optimizirani, u cilju dobijanja realnog iskorišćenja vodotoka za proizvodnju električne energije. U okviru ovog kriterijuma boduju se: instalisana snaga mHE i godišnja proizvodnja na pragu mHE.

**3.1 Instalisana snaga mHE**

Maksimalan broj bodova iz ovog potkriterijuma dobija ponuda sa najvećom predviđenom instalisanom snagom u objektima mHE na predmetnom vodotoku izraženom u MW. Ostale ponude dobijaju broj bodova proporcionalan predviđenoj instalisanoj snazi u odnosu na ponudu sa najvećom predviđenom instalisanom snagom. Način raspodjele bodova po ovom potkriterijumu predstavljen je u sljedećoj formuli:



gdje je:

Pmax – ponuda sa najvećom predviđenom instalisanom snagom u objektima mHE

Pp – predmetna ponuda

Ako se u idejnom rješenju planira više od jedne mHE na predmetnom vodotoku, instalisana snaga se računa kao zbir instalisanih snaga svih predloženih elektrana.

**3.2 Godišnja proizvodnja električne energije na pragu mHE**

Maksimalan broj bodova iz ovog potkriterijuma dobija ponuda sa najvećom predviđenom godišnjom proizvodnjom električne energije na pragu mHE izraženom u GWh. Ostale ponude dobijaju broj bodova proporcionalan predviđenoj godišnjoj proizvodnji električne energije u odnosu na ponudu sa najvećom godišnjom proizvodnjom. Način raspodjele bodova po ovom potkriterijumu predstavljen je u sljedećoj formuli:



gdje je:

Pmax – ponuda sa najvećom predviđenom godišnjom proizvodnjom električne energije na pragu mHE

Pp - predmetna ponuda

Ako se u idejnom rješenju planira više od jedne mHE na predmetnom vodotoku, predložena godišnja proizvodnja se računa kao zbir predviđene proizvodnje svih predloženih elektrana.

**4. Iskustvo na domaćem tržištu**

Bodovi po ovom kriterijumu dodjeljuju se na osnovu izgrađenih kompleksnih objekata u Crnoj Gori. Kompleksnim objektima se smatraju objekti čija je cijena izgradnje bila iznad 500.000,00 EUR i to: elektroenergetski objekti, industrijski objekti, vodoprivredni objekti, vodovodi, kanalizacije, i drugi infrastrukturni objekti, kao i putevi, luke, aerodromi, željezničke pruge, mostovi, tuneli, stambeno-poslovni objekti iznad četiri sprata ili površine preko 2000 m2.Bodovi se dodjeljuju na način da se za svaki kompleksni objekat, čiji je ponuđač bio investitor ili glavni izvođač radova, dodjeljuje po 2 boda. Maksimalni broj bodova iz ovog kriterijuma dobija i ponuda koja se odnosi na objekat, čiji je ponuđač bio investitor ili glavni izvođač izgradnje, čija je cijena izgradnje bila iznad 6 miliona EUR. Takođe, maksimalni broj bodova dobija i ponuda čiji je ponuđač, samostalno ili kao član konzorcijuma, jedinica lokalne samouprave na čijoj se teritoriji nalazi predmetni vodotok. Takođe, maksimalni broj bodova dobija i ponuda čiji je ponuđač zaključio ugovor o zajedničkom poslovanju sa jedinicom lokalne samouprave na čijoj teritoriji se nalazi predmetni vodotok.

**6. Višenamjenska rješenja**

Višenamjenska rješenja vodotoka se odnose na dodatne aktivnosti koje će se realizovati u okruženju mHE. Pomenute aktivnosti predstavljaju dodatni dio idejnog rješenja kojim se, osim energetskog, obezbjeđuje i dodatni ekonomski razvoj određene mikrolokacije. Ponuđena višenamjenska rješenja moraju odgovarati realnim prirodnim kapacitetima lokacije. Karakteristične aktivnosti dodatnog tj. višenamjenskog korišćenja lokacije uključuju:

* navodnjavanje i snabdijevanje vodom (stanovništvo i/ili industrija);
* objekte od značaja za razvoj lokalnog turizma;
* aktivnosti od značaja za razvoj poljoprivrede**;**
* aktivnosti na razvoju ribarstva;
* sportsko-rekreativni objekti i
* drugi privredni objekti itd.

Koncept višenamjenskog rješenja se dostavlja u formi posebnog projekta sa jasno definisanim aktivnostima i budžetom.

Ukoliko lokacija na kojoj se nalazi vodotok ne omogućava realizaciju višenamjenskog rješenja, ponuđač može dostaviti projekat razvoja mjera energetske efikasnosti na lokalnom nivou za opštinu na čijoj se teritoriji nalazi predmetni vodotok. Predložene mjere moraju biti usklađene sa lokalnim planovima iz oblasti energetske efikasnosti. Predlog mjera energetske efikasnosti na lokalnom nivou se dostavlja u formi posebnog projekta sa jasno definisanim aktivnostima i budžetom. Aktivnosti definisane u projektu mjera energetske efikasnosti moraju biti realizovane do dana puštanja mHE u rad.

Način raspodjele bodova po ovom kriterijumu predstavljen je u sljedećoj formuli:



gdje je:

Pmax – ponuda sa najvećim iznosom projektnog budžeta

Pp - predmetna ponuda

Tenderska komisija će ocijeniti mogućnost realizacije predloženih višenamjenskih rješenja, tj. mjera energetske efikasnosti na lokalnom nivou.

# 8. POTREBNA DOKUMENTACIJA ZA PODNOŠENJE PONUDE

Potrebna dokumentacija za ponudu se odnosi na uslove za podnošenje ponude**,** opisane u poglavlju br. 6, kao i na kriterijume za izbor najpovoljnije ponude, opisane u poglavlju br. 7. Dokumentacija služi kao dokaz ispunjenosti navedenih uslova i kriterijuma.

Ako je dokumentacija iz ponude dostavljena na stranom jeziku, ponuđač je dužan da priloži i ovjereni prevod na crnogorski jezik. U slučaju spora, ovjereni prevod će se koristiti za tumačenje informacija i dokaza.

Kompletna dokumentacija za ponudu sadrži:

1. Potrebnu dokumentaciju kao dokaz ispunjenosti obaveznih uslova za podnošenje ponude i

2. Potrebnu dokumentaciju kao dokaz ispunjenosti kriterijuma za izbor najpovoljnije ponude.

## 8.1. Potrebna dokumentacija kao dokaz ispunjenosti uslova za podnošenje ponude

**8.1.1. Prijavni obrazac br. 1**

**8.1.2. Potrebna dokumentacija kao dokaz podobnosti ponuđača**

Na osnovu propisanih uslova iz Zakona o koncesijama, svaki ponuđač u cilju dokazivanja podobnosti mora dostaviti sljedeće dokaze:

* izvod iz sudskog, ili drugog odgovarajućeg registra države u kojoj ponuđač ima sjedište;
* ako je ponuđač konzorcijum, ugovor o konzorcijumu ili drugom obliku udruživanja;
* dokaz da protiv privrednog društva, drugog pravnog lica i preduzetnika nije pokrenut postupak stečaja ili likvidacije - dokaz/potvrdu izdaje Privredni sud;
* dokaz da privredno društvo, drugo pravno lice, preduzetnik i fizičko lice nije pravosnažno osuđeno za krivično djelo izvršeno u vršenju profesionalne djelatnosti - dokaz/potvrdu izdaje nadležni organ za vođenje Centralnog registra privrednih subjekata, druga pravna lica i preduzetnike, a za fizička lica dokaz/potvrdu izdaje nadležni osnovni sud;
* dokaz da je privredno društvo, drugo pravno lice, preduzetnik i fizičko lice izmirilo obaveze po osnovu plaćanja poreza - dokaz/potvrdu izdaje poreski organ uprave;
* dokaz da privredno društvo, drugo pravno lice, preduzetnik i fizičko lice nema neizmirenih obaveza po osnovu kazni izrečenih u krivičnom ili prekršajnom postupku u periodu od najmanje tri godine prije objavljivanja javnog oglasa:
1. ponuđač kao privredno društvo, drugo pravno lice i preduzetnik:
	* dokaz/potvrda nadležnog organa za vođenje Centralnog registra privrednih subjekata kojom se dokazuje da se ponuđač ne nalazi u kaznenoj evidenciji istog;
	* dokaz/potvrda područnog organa za prekršaje iz mjesta sjedišta ponuđača ili nadležnog organa, kojom se dokazuje da ponuđač nema neizmirenih obaveza po osnovu kazni izrečenih u prekršajnom postupku;
2. ponuđač kao fizičko lice:
	* dokaz/potvrda osnovnog suda kojom se dokazuje da je ponuđač izmirio obaveze po osnovu kazni izrečenih u krivičnom postupku;
	* dokaz/potvrda nadležnog organa iz mjesta prebivališta ponuđača kojom se dokazuje da isti nema neizmirenih obaveza po osnovu kazni izrečenih u prekršajnom postupku.

**Napomena:** Navedeni dokazi ne smiju biti stariji od devedeset (90) dana od dana objavljivanja oglasa. Ukoliko država u kojoj ponuđač ima sjedište ne izdaje navedene dokaze, ovi dokazi mogu biti zamijenjeni izjavom ponuđača pod krivičnom i materijalnom odgovornošću, odnosno ukoliko u državi u kojoj je sjedište ponuđača nema zakonskih odredbi koje se tiču izjava pod krivičnom i materijalnom odgovornošću, izjavom datom pred nadležnim sudskim ili upravnim organom ili notarom.

**8.1.3. Potrebna dokumentacija kao dokaz obezbjeđenja ponude**

Kao dokaz objezbjeđenja ponude prilaže se bankarska garancija ili dokaz o uplati novčanog depozita na iznos od 25.000,00 EUR za period koji se odredi javnim oglasom. Bankarska garancija/novčani depozit se podnosi za svaku ponudu tj. svaki vodotok posebno.

## 8.2. Potrebna dokumentacija za ocjenjivanje kriterijuma za izbor najpovoljnije ponude

Na osnovu kriterijuma opisanih u poglavlju br. 7 potrebna dokumentacija za izbor najpovoljnije ponude sadrži:

**8.2.1. Prijavni obrazac br.2**

**8.2.2. Dokumentacija kao dokaz iskustva u upravljanju hidroenergetskim objektima**

* Ugovor o koncesiji ili drugi dokaz o sticanju prava upravljanja hidroenergetskim objektima;
* Izvod iz zvaničnog registra privrednih subjekata ili drugi vid zvanične potvrde kojom se potvrđuje vlasništvo i upravljanje nad hidroenergetskim objektima i
* Kao dokaz o instalisanoj snazi hidroenergetskih objekata kojima je ponuđač upravljao: upotrebna dozvola, ovjereni projekat izvedenog stanja i sl.

**8.2.3. Dokumentacija kao dokaz finansijske sposobnosti**

* Dokaz da plaćanja prema ponuđaču nijesu obustavljena - odgovarajući bankarski izvodi ili drugi dokaz o finansijskoj podobnosti ponuđača;
* Izvještaj o računovodstvenom i finansijskom stanju - bilans uspjeha i bilans stanja, sa izvještajem ovlašćenog revizora, za pravna lica koja su po zakonu obavezna, za posljednje tri godine, odnosno od dana registracije pravnog lica ukoliko je registrovano kasnije.

**8.2.4. Dokumentacija kao dokaz predloženog tehničkog rješenja**

* Idejno rješenje mHE pripremljeno u skladu sa Uputstvom za pripremu ponude i Koncesionim aktom.

**8.2.5. Dokumentacija kao dokaz iskustva na domaćem tržištu**

* Lista referentnih projekata realizovanih na domaćem tržištu;
* Dokaz o izgrađenim kompleksnim objektima na domaćem tržištu sa naznačenom cijenom izgradnje: upotrebna dozvola, ugovor o realizaciji projekta, izvod iz nadležnog registra nepokretnosti i druga dokumentacija kojom se dokazuje iskustvo u izgradnji kompleksnih objekata.

**8.2.6. Dokumentacija kao dokaz predloženog višenamjenskog rješenja ili mjera energetske efikasnosti**

* Projekat višenamjenskog rješenja ili projekat mjera energetske efikasnosti na lokalnom nivou sa jasno definisanim projektnim aktivnostima, rokovima i budžetom.

**Napomena:** Dokumentacija pod rednim brojevima od 8.2.1. do 8.2.4. (uključujući i 8.2.4) je obavezna za bodovanje ponude. Ponude koje ne sadrže ovu dokumentaciju su nepotpune i neće se bodovati. Dokumentacija pod rednim brojevima 8.2.5. i 8.2.6. je opciona tj. ponuđač sam bira da li se želi prijaviti za ove kriterijume.

Na zahtjev Tenderske komisije, ponuđač je dužan dostaviti pojašnjenje ponude, u cilju razjašnjenja njenih nejasnih djelova, s tim da ne može izmijeniti ili dopuniti podnesenu ponudu.

## 8.3. Opis dokumentacije

***8.3.1. Prijavni obrasci***

Sastavni dio ponude čine i dva ispunjena prijavna obrascau formi datoj u prilogu Uputstva za pripremu ponude. Prilozi moraju biti potpisani od strane ovlašćenog lica ponuđača. Obrasci koji se dostavljaju su:

* Prijavni obrazac br.1 kao dio dokumentacije kojom se dokazuje ispunjenost uslova za ponudu i
* Prijavni obrazac br.2 kao dio dokumentacije za ocjenjivanje kriterijuma za izbor najbolje ponude.

U cilju dokazivanja podataka koji su uneseni u obrasce, ponuđač podnosi dokumentaciju koja je u njima navedena. Dokumentacija se podnosi uz obrasce kao poseban prilog i mora biti u formi koju je ponuđač naveo u obrascima.

***8.3.2. Zajednički nastup***

Ponuđač može da učestvuje u postupku dobijanja koncesije u konzorcijumu ili drugom obliku poslovnog povezivanja (u daljem tekstu: konzorcijum), uz obavezu da uz Prijavni obrazac 1 priloži ugovor o konzorcijumu, koji izričito predviđa:

* da će svi članovi konzorcijuma biti solidarno odgovorni za izvršenje ugovora u skladu sa njegovim uslovima;
* procenat učešća u konzorcijumu;
* obaveze svakog člana konzorcijuma i
* ovlašćenje jednog člana koji će istupati u ime konzorcijuma.

Vlasnička struktura u koncesionom društvu mora odgovarati procentu učešća članova u konzorcijumu utvrđenom prilikom podnošenja ponude i ista se ne može mijenjati bez saglasnosti koncedenta.

***8.3.3. Idejno rješenje***

Na osnovu raspoloživih informacija i podataka o vodotoku, istraživanja i hidrometrijskih mjerenja i procjene hidroenergetskog potencijala izvršenih od strane ZHMS i/ili sopstvenih istraživanja, ponuđač se opredjeljuje za koncept izgradnje objekata mHE na predmetnom vodotoku koji prikazuje u idejnom rješenju. Analiza hidropotencijala vodotoka treba da bude osnova za izradu idejnog rješenja. Hidrološka obrada vodotoka od strane ZHMS treba da posluži kao polazna osnova u postupku pripreme tehničke dokumentacije, ali prezentirana istraživanja i hidrometrijska mjerenja ne isključuju mogućnost da ponuđač koristi i sopstvena istraživanja i mjerenja na predmetnom vodotoku. Istraživanja moraju da budu urađena kvalitetno, realno i precizno na bazi raspoloživog hidroenergetskog potencijala vodotoka za koji se priprema tehnička dokumentacija. Istraživanja treba da budu izvršena od strane nadležne institucije ili pravnog lica ovlašćenog za ovu vrstu mjerenja.

Izvještaj o izvršenim prethodnim proučavanjima i/ili sopstvenim istraživanjima sadrži tehnički opis u okviru koga se, pored ostalog, posebno definišu:

* osnovni uslovi, kriterijumi i ograničenja za projektovanje, prikaz sliva vodotoka u okviru Prostornog plana Crne Gore i Vodne osnove Crne Gore, odnosno vodnog područja, i dokaz da će ponuđeno rješenje sistema biti u koncepcijskom skladu sa navedenim planskim aktima;
* geološki i geodetski uslovi za izgradnju mHE;
* varijantna rješenja konfiguracije sistema i njihova konceptualna razrada;
* prikaz podloga za projektovanje, kritička analiza raspoloživih podloga i ocjena njihove pouzdanosti za taj nivo projektovanja i donošenja odluke o konfiguraciji i parametrima mHE u okviru njega;
* izbor i usklađivanje instalisanih protoka i snaga na svim razmatranim sistemima;
* analiza proizvodnje energije za definisane hidrološke serije koje moraju biti međusobno potpuno usklađene i istog razmatranog perioda;
* analiza interakcija hidroenergetike sa svim ostalim korisnicima vodotoka/sliva, u okviru višenamjenskih rješenja korišćenja, uređenja i zaštite voda;
* sukob interesa pojedinih učesnika u višenamjenskim rješenjima i mogućnosti za njihovo rješavanje ili ublažavanje;
* interakcije mHE sa drugim sistemima u okruženju i mjere za uklapanje sistema u okruženje;
* utvrđivanje ekonomskih parametara mHE na nivou studije, radi vrednovanja i izbora optimalne varijante;
* definisanje kriterijuma za vrednovanje i izbor varijantnih rješenja (višekriterijumsko vrednovanje i izbor varijante hidroenergetskog korišćenja sliva/vodotoka u okviru integralnog rješenja korišćenja sliva/vodotoka);
* ocjena predloženog rješenja, prioriteti, redosljedi izgradnje i ograničenja.

Ponuđač se na bazi postojeće dokumentacije i/ili sopstvenih istraživanja opredjeljuje za potencijalne lokacije objekata mHE i pristupa izradi idejnog rješenja. Izradom idejnog rješenja za hidroenergetsko postrojenje obezbjeđuje se projektantsko razmatranje cjelokupnog sistema na vodotoku radi pronalaženja optimalne konfiguracije i parametara svih objekata koji se nalaze u okviru jedinstvenog sistema tj. u okviru hidrografske i hidroenergetske cjeline. Uvažavajući vodoprivredne osnove vrši se izbor optimalne varijante konfiguracije i parametara sistema. Idejno rješenje mora da sadrži kvalitetan tehnički koncept optimalnog energetskog iskorišćenja vodotoka u kome su prikazane i opisane sve mikrolokacije objekata mHE na predmetnom vodotoku uz uvažavanje postojećih prostornih i ekoloških ograničenja. Na osnovu koncepta korišćenja vodotoka u idejnom rješenju se prikazuju realna i moguća godišnja proizvodnja električne energije i instalisana snaga svih mHE na predmetnom vodotoku, koji predstavljaju dio kriterijuma za izbor najpovoljnije ponude.

Idejno rješenje mHE ili sistema mHE sadrži tehnički izvještaj kojim su, pored ostalog, obuhvaćeni:

* opšti podaci o projektu, prikaz projekta i sistematizacija relevantnih performansi i pokazatelja postrojenja;
* osnovni uslovi, kriterijumi i ograničenja za projektovanje, kao i polazni parametri za projektovanje;
* podloge za projektovanje konkretnog postrojenja i geotehničke podloge na bazi detaljne prospekcije terena bez geotehničkih bušenja;
* definisanje varijantnih rješenja užih lokacija brane i ostalih elemenata postrojenja i varijante mHE, u okviru uslova koji su za to postrojenje definisani ovim rješenjem;
* izbor neto pada, broja agregata, tipa turbina i osnovne dispozicije agregata i postrojenja za definisanu veličinu instalisanog protoka;
* analiza energetske proizvodnje za definisanu hidrološku seriju;
* opis vodoprivrednih efekata višenamjenskog objekta (garantovane isporuke vode korisnicima sa određenom obezbjeđenošću, efekti na poboljšanje režima voda, ostali vodoprivredni efekti koji se mogu kvantifikovati);
* razrada projektnih rješenja za sve razmatrane varijante mHE (prikaz varijantnih dispozicija i ključnih elemenata postrojenja);
* predmjer i predračun tehničkih rješenja svih razmatranih varijanti mHE, na nivou za optimizaciju dispozicije;
* određivanje energetske vrijednosti mHE za sve razmatrane varijante, izbor kriterijuma za izbor varijante, izbor varijante postrojenja i
* mjere za uklapanje objekata postrojenja u okruženje i pejzaž.

Grafička dokumentacija idejnog rješenja sadrži:

* preglednu kartu sliva, sa prikazom cjelokupnog sistema (izgrađeni i planirani objekti) u okviru koga se nalazi razmatrani objekat mHE (preporučene razmjere 1:10000, 1:25000);
* preglednu kartu dijela sliva oko objekta (uključujući i cijelu akumulaciju), sa naznačenim svim drugim sadržajima, objektima i sistemima koji su relevantni za donošenje odluke (preporučena razmjere 1:10000, 1:25000);
* pregledne karte svih definisanih varijantnih konfiguracija sistema koje se razmatraju u projektu (varijantne uže lokacije brane, alternative položaja i dispozicija dovoda, odvoda i objekata na njima, varijante položaja mašinskih zgrada, ako su tako razmatrane), preporučene razmjere 1: 5000 do 1: 10000;
* podužni profili duž derivacija svih razmatranih varijanti, sa ucrtanim položajima brane, akumulacije, zahvata, dovodne i odvodne derivacije, položajem ključnih objekata za hidroenergetsko i višenamjensko korišćenje voda u okviru višenamjenskog projekta;
* krive zapremina i površina akumulacije;
* tehnička rješenja glavnih objekata po svim razmatranim varijantama: dispozicije razmatranih tipova brana sa pratećim objektima i položajem mašinske zgrade u okviru hidročvora pribranskih postrojenja, presjeci kroz derivaciju (ako se planira), osnovu (bar na turbinskom i generatorskom nivou), podužni i poprečni presjeci kroz mašinske zgrade, rješenja zahvatne građevine za hidroelektranu, osnova i ključni presjeci objekata na dovodu (vodostan, zatvaračnice), i odvodu/spoju sa donjom vodom, kao i tehničko rješenje varijante koja je usvojena nakon optimizacije i koja se posebno izdvaja i jasno označava kao usvojena optimalna varijanta (preporučene razmjere 1: 500 do 1: 1000) i
* prikaz zahvata i pratećih objekata za druge korisnike u okviru dispozicija hidročvora višenamjenskog postrojenja.

Idejno rješenje treba da bude izrađeno od strane institucije ovlašćene za izradu tehničke dokumentacije. Licenca koja je izdata instituciji ovlašćenoj za izradu tehničke dokumentacije u inostranstvu mora biti ovjerena od strane nadležnog organa u Crnoj Gori.

Izbor koncepta idejnog rješenja, kao i na osnovu njega ponuđeni tehnički parametri (godišnja proizvodnja električne energije i instalisana snaga), povlače odgovornost i rizik ponuđača, da u slučaju izbora nekvalitetnog i neodgovarajućeg koncepta idejnog rješenja isto bude odbijeno. U slučaju da se rezultati istraživanja energetskog potencijala vodotoka ne prikažu realno (i pored izbora kvalitetnog koncepta idejnog rješenja), takvo rješenje neće biti prihvatljivo za Tendersku komisiju.

Prihvaćeno idejno rješenje prvorangiranog ponuđača od strane Tenderske komisije predstavlja osnovu za izradu dalje tehničke dokumentacije.

# 9. OBAVLJANJE KONCESIONE DJELATNOSTI

Obavljanje koncesione djelatnosti se detaljno definiše Ugovorom o koncesiji koji se potpisuje sa izabranim ponuđačem. Kao uslov potpisivanja ugovora, izabrani ponuđač je dužan dostaviti Bankarsku garanciju ponude u visini od 100.000,00 EUR za period do završetka prve faze Ugovora.

Ugovor o koncesiji se realizuje u tri faze: faza izrade tehničke dokumentacije, faza izgradnje objekata mHE i faza tehno-ekonomskog korišćenja potencijala vodotoka za proizvodnju električne energije. Faze realizacije koncesije sa rokovima trajanja prikazane su u Tabeli 5. Po isteku treće faze realizacije ugovora o koncesiji, cjelokupna hidroenergetska postrojenja mHE sa svim pomoćnim objektima se prenose u vlasništvo države Crne Gore u ispravnom stanju.

Tabela 5. Faze realizacije Ugovora o koncesiji

|  |  |
| --- | --- |
| **FAZA** | **NAZIV** |
| **I** | Izrada tehničke dokumentacije |
| **II** | Izgradnja objekata mHE |
| **III** | Tehno-ekonomsko korišćenje vodno-energetskogpotencijala za proizvodnju električne energije u mHE |

##

## 9.1. Faze realizacije Ugovora o koncesiji

**I FAZA – Izrada tehničke dokumentacije**

Prva faza Ugovora obuhvata dobijanje UTU i izradu tehničke dokumentacije, odnosno idejnog i glavnog projekta. Tehnička dokumentacija predstavlja razradu prihvaćenog idejnog rješenja i treba biti urađena u skladu sa urbanističko-tehničkim uslovima. Obaveza koncesionara u ovoj fazi je da pribavi sve neophodne dozvole propisane zakonom.

Kao uslov potpisivanja Ugovora podnosi se bankarska garancija od 100.000,00 EUR koja važi za fazu I.

Rok trajanja koncesije od 30 godina računa se od dana stvaranja uslova za podnošenje zahtjeva za izdavanje urbanističko-tehničkih uslova. Koncesionar je dužan da podnese zahtjev za dobijanje urbanističko-tehničkih uslova u skladu sa Ugovorom o koncesiji.

Na osnovu člana 62a Zakona o uređenju prostora i izgradnji objekata („Službeni list Crne Gore“, br. 51/08, 40/10, 34/11, 40/11, 47/11 i 35/13), državni organ nadležan za izdavanje urbanističko-tehničkih uslova dužan je da u roku od 30 dana od dana prijema zahtjeva od strane koncesionara izda urbanističko-tehničke uslove. Radi izdavanja urbanističko tehničkih uslova, koncesionar je dužan podnijeti sljedeću dokumentaciju:

1. Zahtjev za izdavanje urbanističko-tehničkih uslova;
2. Idejno rješenje i
3. Ugovor o koncesiji.

Na osnovu podnesenog zahtjeva nadležni organ preuzima obavezu pribavljanja kompletne dokumentacije neophodne za izdavanje urbanističko-tehničkih uslova.

Nadležni organ obezbjeđuje sljedeću dokumentaciju: vodne uslove izdate od Uprave za vode; mišljenje o potrebi sprovođenja postupka procjene uticaja na životnu sredinu izdato od Agencije za zaštitu životne sredine; elektroenergetske uslove izdate od Elektroprivrede Crne Gore AD Nikšić; mišljenje izdato od Uprave za zaštitu kulturnih dobara; vodovodne uslove izdate od JP „Vodovod i kanalizacija“; saobraćajne uslove izdate od nadležnog organa državne uprave, odnosno organa lokalne samouprave, i tehničke uslove izdate od Agencije za elektronske komunikacije i poštansku djelatnost, kao i ostala neophodna dokumenta. Koncesionar je dužan da snosi stvarne troškove pribavljanja pomenute dokumentacije.

Na osnovu izdatih urbanističko-tehničkih uslova izrađuje se tehnička dokumentacija za izgradnju mHE koja mora biti u skladu sa tehničkim propisima, normativima i standardima za projektovanje ove vrste objekata. Nakon izrađene i revidovane tehničke dokumentacije, koncesionar podnosi zahtjev nadležnom organu za izdavanje građevinske dozvole.

U skladu sa članom 94 Zakona o uređenju prostora i izgradnji objekata, nadležni organ izdaje građevinsku dozvolu u roku od 30 dana od dana podnošenja zahtjeva. Za objekte za koje je shodno Uredbi o projektima za koje se vrši procjena uticaja na životnu sredinu („Službeni list CG”, broj 20/07) potrebna izrada elaborata o procjeni uticaja na životnu sredinu, građevinska dozvola se izdaje u roku od 60 dana od dana podnošenja zahtjeva.

Radi izdavanja građevinske dozvole, koncesionar je dužan podnijeti sljedeću dokumentaciju:

1. Zahtjev za izdavanje građevinske dozvole
2. Idejni ili Glavni projekat sa izvještajem o izvršenoj reviziji, izrađen u 10 primjeraka od kojih su sedam u zaštićenoj digitalnoj formi, kao i dokaz o osiguranju od odgovornosti investitora i privrednog društva, pravnog lica, odnosno preduzetnika koje je izradilo odnosno revidovalo Idejni odnosno Glavni projekat i
3. Ugovor o koncesiji.

Na osnovu podnesenog zahtjeva nadležni organ preuzima obavezu pribavljanja kompletne dokumentacije neophodne za izdavanje građevinske dozvole.

Nadležni organ po službenoj dužnosti pribavlja sljedeću dokumentaciju: Dokaz o pravu svojine, odnosno drugom pravu na građevinskom zemljištu (list nepokretnosti u kojem je zabilježen Ugovor o koncesiji i kopija plana); Vodnu saglasnost Uprave za vode; Ekološku saglasnost Agencije za zaštitu životne sredine na osnovu strateške procjene uticaja na životnu sredinu i, ako Agencija procijeni, izrađene procjene uticaja na životnu sredinu; Elektroenergetsku saglasnost Elektroprivrede Crne Gore; Saglasnost za priključenje na elektroenergetsku mrežu, dokaz o uređivanju odnosa u pogledu plaćanja naknade za komunalno opremanje i dokaz u pogledu plaćanja naknade za izgradnju regionalnog sistema vodosnadbijevanja na teritoriji opština Crnogorskog primorja kao i ostale saglasnosti od nadležnih organa u skladu sa posebnim propisima i ostala neophodna dokumenta. Koncesionar je dužan da snosi stvarne troškove pribavljanja pomenute dokumentacije.

I faza realizacije ugovora o koncesiji se završava dobijanjem građevinske dozvole.

**II FAZA – Izgradnja objekata mHE**

Koncesionar je kao uslov početka ove faze ugovora dužan podnijeti koncedentu bankarasku garanciju na iznos od 25% planirane investicije na način i u formi predviđenoj Ugovorom o koncesiji. Bankarska garancija će biti aktivirana u slučaju da ponuđač ne ispuni obavezu da izgradi objekat u roku i na način definisan Planom realizacije projekta.

Izgradnja objekata mHE je glavni zadatak koncesionara u ovoj fazi. Poslije završetka gradnje, objekat se pušta u probni rad, nakon čega se podnosi zahtjev za izdavanje upotrebne dozvole. Koncesionar je dužan uz zahtjev podnijeti i izjavu izvođača radova, nadzornog inženjera i vodećeg projektanta da je objekat izgrađen u skladu sa revidovanim glavnim projektom i građevinskom dozvolom, kao i revidovani idejni projekat, ako je građevinska dozvola izdata na idejni projekat.

Vršioca tehničkog pregleda određuje organ nadležan za izdavanje upotrebne dozvole u roku od sedam dana od dana podnošenja zahtjeva za izdavanje upotrebne dozvole.

Na kraju gradnje objekata mHE koncesionar pribavlja:

* Vodnu dozvolu Uprave za vode;
* Ugovor o korišćenju distributivne mreže sa Elektroprivredom Crne Gore AD Nikšić;
* Licencu za proizvodnju električne energije Regulatorne agencije za energetiku i
* Upotrebnu dozvolu ministarstva nadležnog za izdavanje upotrebne dozvole.

**III FAZA – Tehno-ekonomsko korišćenje vodno-energetskog potencijala za proizvodnju električne energije u mHE**

Posljednja faza ugovora podrazumijevaeksploataciju objekata mHE, odnosno tehno-ekonomsko korišćenje vodno-energetskog potencijala za proizvodnju električne energije u mHE.

Sa završetkom III faze, nakon isteka perioda trajanja koncesije, saglasno Ugovoru o koncesiji, slijedi prenos vlasništva nad kompletnim postrojenjima mHE zajedno sa pomoćnim objektima državi Crne Gore, kao koncedentu. Prije prenosa vlasništva potrebno je izvršiti revitalizaciju objekata mHE u skladu sa Ugovorom o koncesiji. Takođe, slijedi i prenos vlasništva nad zemljištem koje je bilo u funkciji obavljanja koncesione djelatnosti.

U ovoj fazi podnosi se posebna bankarska garancija kao obezbjeđenje adekvatne revitalizacije objekta mHE prije prenosa vlasništva. Iznos, uslovi aktiviranja i forma bankarske garancije se detaljno definišu u Ugovoru o koncesiji.

Nakon isteka perioda trajanja koncesije, ista se može produžiti na rok i način definisan zakonom.

## 9.2 Obaveze koncesionara

Za uspješnu realizaciju Ugovora o koncesiji, koncesionar je dužan da ispuni sljedeće obaveze:

* kao uslov za potpisivanje Ugovora, da obezbijedi bankarsku garanciju za izvršenje Ugovora u vrijednosti od 100.000,00 EUR za period trajanja faze I Ugovora;
* kao uslov za fazu II Ugovora, da obezbijedi bankarsku garanciju za izvršenje Ugovora u vrijednosti od 25 % od planiranog investicionog ulaganja na godišnjem nivou;
* da obezbijedi bankarsku garanciju kao obezbjeđenje adekvatne revitalizacije objekta mHE prije prenosa vlasništva;
* da u roku od 60 dana od potpisivanja Ugovora o koncesiji osnuje i registruje koncesiono preduzeće sa sjedištem u Crnoj Gori osim ako već ima preduzeće koje je registrovano ili proširi registraciju za obavljanje koncesione djelatnosti;
* da iskoristi energetski potencijal vodotoka u skladu sa prihvaćenim idejnim rješenjem iz ponude**;**
* da prije početka izvođenja radova riješi imovinsko-pravne odnose na zemljištu potrebnom za nesmetanu izgradnju objekata mHE na predmetnom vodotoku;
* da obezbijedi potrebna finansijska sredstva za realizaciju Ugovora o koncesiji;
* da poštuje projektovane i ugovorene kapacitete i dinamiku realizacije aktivnosti u cilju obavljanja koncesionih djelatnosti;
* da racionalno koristi izgrađene objekte uz obezbjeđenje ljudi i imovine u skladu sa zakonom;
* da, ukoliko je koncesionar konzorcijum, svi članovi konzorcijuma solidarno odgovaraju za obaveze iz Ugovora o koncesiji;
* da postupa isključivo po odobrenim projektima i odobrenim tehnološkim postupcima;
* da izvještava nadležni organ o eventualnim novim saznanjima za efikasnije i ekonomičnije korišćenje vodnog potencijala;
* da u svemu poštuje mjere zaštite životne sredine, propisane i utvrđene u postupku strateške procjene i procjene uticaja na životnu sredinu;
* da obezbijedi minimalni proticaj vodotoka definisan od nadležnih institucija na predmetnom vodotoku;
* da plaća koncesionu naknadu na način definisan Ugovorom o koncesiji, vodnu dozvolu, kao i druge naknade u skladu sa zakonom;
* da tokom koncesionog perioda, organu nadležnom za energetiku dostavlja izvještaj o tehničkim parametrima i finansijskim rezultatima u skladu sa Ugovorom o koncesiji i
* druge obaveze definisane Ugovorom o koncesiji.

# 10. PROSTORNO-PLANSKA DOKUMENTACIJA

Prema Zakonu o uređenju prostora i izgradnji objekata , da bi se pristupilo izgradnji objekta, odnosno promjeni u prostoru, potrebno je pribaviti urbanističko-tehničke uslove, koje izdaje ministarstvo nadležno za poslove uređenja prostora i izgradnje objekata na osnovu prostorno-planskog dokumenta.

Davanje koncesija za korišćenje vodotoka iz Tabele 1 se obavlja u skladu sa Zakonom o koncesijama, a samim tim se koncesionaru daje i pravo za korišćenje zemljišta u vlasništvu države za vrijeme obavljanja koncesionih djelatnosti. Ako je lokacija u privatnom vlasništvu, koncesionar je u obavezi da, u skladu sa zakonom, obezbijedi korišćenje zemljišta za gradnju i eksploataciju mHE.

Objekti malih hidroelektrana na predmetnim vodotocima predviđeni su Prostornim planom Opštine Andrijevica.

Ukoliko koncesionar, u skladu sa zakonom, stekne uslove za produženje Ugovora o koncesiji, isti produžava pravo na korišćenje objekata mHE i zemljišta koje je u funkciji obavljanja koncesione djelatnosti. U ovom slučaju, prenos objekata mHE se odlaže za vrijeme trajanja produženja važenja Ugovora o koncesiji.

# 11. ZAŠTITA ŽIVOTNE SREDINE

Proizvodnja energije se nalazi među glavnim uzročnicima globalnog, regionalnog i lokalnog zagađenja. Imajući to u vidu, razvoj i reforma energetskog sektora u Crnoj Gori se odvijaju u skladu sa zahtjevima očuvanja životne sredine. Strategija razvoja energetike Crne Gore do 2025. godine napravila je dobar balans između održivog energetskog razvoja Crne Gore i očuvanja životne sredine. U Strategiji je prepoznat značaj korišćenja obnovljivih izvora energije za proizvodnju električne energije u Crnoj Gori.

Zakonom o životnoj sredini („Službeni list CG“, br. 48/08, 40/10 i 40/11) utvrđeno je da Crna Gora usklađuje svoj privredni i društveni razvoj sa principima zaštite životne sredine koji se odnose na: očuvanje prirodnih vrijednosti, biološku raznolikost, smanjenje rizika, procjenu uticaja na životnu sredinu, alternativna rješenja, supstituciju hemikalija, ponovnu upotrebu i reciklažu, odgovornosti zagađivača za zagađivanje i plaćanje štete, naknadu za korišćenje prirodnih bogatstava, obavezu osiguranja za odgovornost od mogućeg zagađenja, javnost podataka o stanju životne sredine i blagovremeno i potpuno obavještavanje.

U cilju harmonizovanja propisa iz oblasti zaštite životne sredine sa zakonodavstvom Evropske unije doneseni su Zakon o procjeni uticaja na životnu sredinu („Službeni list RCG”, broj 80/05), Zakon o strateškoj procjeni uticaja na životnu sredinu („Službeni list RCG”, broj 80/05), Zakon o integrisanom sprečavanju i kontroli zagađivanja životne sredine („Službeni list RCG”, broj 80/05), kao i Zakon o upravljanju otpadom („Službeni list RCG”, broj 80/05 i „Službeni list CG”, broj 73/08).

Zakonom o procjeni uticaja na životnu sredinu uređen je postupak procjene uticaja za planirane projekte, koji mogu imati značajan uticaj na životnu sredinu, sadržaj elaborata procjene uticaja, učešće organa, organizacija i javnosti u donošenju odluka, postupak ocjene i izdavanja saglasnosti na elaborat procjene uticaja, prekogranično obavještavanje i druga pitanja iz te oblasti.

Shodno članu 5 Zakona o procjeni uticaja na životnu sredinu, donesena je Uredba o projektima za koje se vrši procjena uticaja na životnu sredinu („Službeni list CG”, broj 20/07). Ovom Uredbom utvrđene su dvije liste:

-Lista 1: Projekti za koje je obavezna procjena uticaja na životnu sredinu i

-Lista 2: Projekti za koje se može zahtijevati procjena uticaja na životnu sredinu.

U slučaju da se izgradnjom mHE formira akumulacija u kojoj je akumulirana količina vode preko deset miliona kubnih metara, kako je utvrđeno u Listi 1, koncesionar je obavezan da uradi elaborat procjene uticaja izgradnje mHE na životnu sredinu i na isti pribavi saglasnost od strane nadležnog organa.

U Listi 2 pod tačkom 3 - Proizvodnja energije i tačkom 12 - Infrastrukturni projekti, utvrđeno je da se za „postrojenja za proizvodnju hidroelektrične energije” i za izgradnju „akumulacije u kojoj akumulirana količina vode ne prelazi deset miliona kubnih metara” i koristi se za potrebe mHE, sprovodi postupak procjene uticaja po odluci nadležnog organa. Imajući u vidu da mHE spadaju u navedene grupe, koncesionar je obavezan kod nadležnog organa sprovesti postupak procjene uticaja i od istog pribaviti saglasnost na elaborat procjene uticaja izgradnje mHE na životnu sredinu ili dobiti odluku da izrada elaborata nije potrebna.

# 12. PRIKLJUČENJE NA ELEKTRO-DISTRIBUTIVNU MREŽU

Priključak na elektro-distributivnu mrežu se vrši na način predstavljen u „Elaboratu optimalnog tehničkog rješenja priključka za mHE na rijekama Kutska i Mojanska“, koji predstavlja dio prateće tehničke dokumentacije.

Tehnički uslovi za priključenje na distributivni sistem uređeni su Pravilima za funkcionisanje distributivnog sistema električne energije donijetim od strane EPCG.Na osnovu pomenutih Pravila, proizvođač zaključuje ugovor sa operatorom kojim se detaljno definišu međusobna prava i obaveze.

Na osnovu člana 79 Zakona o energeticioperatori prenosnog i distributivnog sistema električne energije dužnisu da, u skladu sa tehničkim mogućnostima sistema u okviru aktivnostiupravljanja prenosnim i distributivnim sistemom i dispečiranja, daju prednostpovlašćenim proizvođačima. Nadalje, članom 151 ovog zakona, daje se prioritet priključenju postrojenja za proizvodnju energije iz obnovljivih izvora energije na distributivni, odnosno prenosni sistem.

Takođe, Zakon o energetici u čl. 149, 150 i 151,daje mogućnost da ukoliko potrebna infrastruktura za priključenje na prenosni ili distributivni sistem nije predviđena planovima razvoja ili je planirana za drugi vremenski period, korisnik može o svom trošku izraditi neophodnu infrastrukturu uz prethodno dobijenu saglasnost. Pomenuta saglasnost može da sadrži i način, uslove i rokove po kojima će operator otkupiti izgrađenu infrakstrukturu od korisnika. Takođe, infrastrukturu je moguće ugovorom između dvije strane prenijeti na upravljanje i održavanje operatoru sistema.

# 13. IMOVINSKO-PRAVNI ODNOSI

Koncesionar je obavezan da prije početka izvođenja radova riješi imovinsko-pravne odnose na zemljištu potrebnom za nesmetanu izgradnju mHE na predmetnom vodotoku. S tim u vezi, neophodno je riješiti imovinsko-pravne odnose na katastarskim parcelama na kojima je predviđena izgradnja mHE.

Zakonom o energetici proizvodnja električne energije je definisana kao djelatnost od javnog interesa. Nadalje, Zakon o koncesijama prepoznaje mogućnost eksproprijacije zemljišta ako je istu neophodno izvršiti u cilju korišćenja koncesije. Na osnovu toga, ukoliko koncesionar nije u mogućnosti, iz razloga van njegove kontrole, da riješi imovinsko-pravne odnose, Vlada može utvrditi javni interes za eksproprijaciju katastarskih parcela predviđenih za izgradnju mHE u skladu sa Zakonom o eksproprijaciji („Službeni list RCG“, br. 55/00, 12/02 i 28/06 i „Službeni list CG“, broj 21/08).

Imovinsko-pravni odnosi na zemljištu na kojem je predviđena izgradnja priključka do postojeće elektroenergetske mreže se rješavaju nakon dobijene koncesije, a u zavisnosti od dobijenih Elektroenergetskih uslova od Elektroprivrede Crne Gore AD Nikšić.

# 14. STATUS POVLAŠĆENOG PROIZVOĐAČA

Energetski subjekti koji proizvode energiju iz obnovljivih izvora, u koje spadaju i male hidroelektrane, imaju pravo na status povlašćenog proizvođača. Na osnovu Zakona o energetici, uslovi koje energetski subjekat mora ispuniti da bi stekao status povlašćenog proizvođača su:

1. da je priključen na prenosni ili distributivni sistem;
2. da pripada grupi postrojenja koje proizvode električnu energiju iz obnovljivih izvora energije u skladu sa Pravilnikom o vrstama i klasifikaciji postrojenja za proizvodnju energije iz obnovljivih izvora i visokoefikasne kogeneracije (’’Službeni list CG”, broj 28/10);
3. da ima sopstveno mjerno mjesto i
4. da ne ugrožava sigurnost sistema.

Status povlašćenog proizvođača se dobija rješenjem Regulatorne agencije za energetiku. Dobijanjem statusa povlašćenog proizvođača, isti ima pravo na:

1. posebnu tj. povlašćenu otkupnu cijenu na period od 12 godina u skladu sa Uredbom o tarifnom sistemu za utvrđivanje podsticajne cijene električne energije iz obnovljivih izvora energije i visokoefikasne kogeneracije ("Službeni list CG", broj 52/11) i
2. prvenstvo pri preuzimanju električne energije u prenosni odnosno distributivni sistem.

Način i postupak sticanja statusa i ostvarivanje prava povlašćenog proizvođača bliže su uređeni [Uredbom o načinu sticanja statusa i ostvarivanja prava povlašćenog proizvođača električne energije](http://www.oie-res.me/uploads/archive/E-Uredba%20povlascenih%20proizvodjaca.pdf) (’’Službeni list CG’’, broj 37/11).

Kao što je navedeno, sticanjem povlašćenog statusa proizvođači energije iz malih hidrolektrana imaju pravo na posebnu otkupnu cijenu. Alternativno, proizvođači mogu da se ne prijave za povlašćeni status i plasiraju električnu energiju na tržište na osnovu redovnog tarifnog sistema.

# 15. SPISAK RELEVANTNIH PROPISA

Zakonski propisi koji se primjenjuju u javnom nadmetanju za davanje koncesija i realizaciju koncesionih djelatnosti su:

* Zakon o koncesijama („Službeni list CG”, broj 08/09);
* Zakon o energetici („Službeni list CG”, br. 28/10 i 06/13);
* Zakon o vodama („Službeni list RCG“, broj 27/07 i „Službeni list CG“, br. 32/11 i 47/11);
* Zakon o uređenju prostora i izgradnji objekata („Službeni list CG“, br. 51/08, 40/10, 34/11, 40/11, 47/11 i 35/13);
* Zakon o životnoj sredini („Službeni list CG“, br.48/08, 40/10 i 40/11);
* Zakon o strateškoj procjeni uticaja na životnu sredinu („Službeni list RCG”, broj 80/05, „Službeni list CG”, br. 73/10, 40/11 i 59/11);
* Zakon o procjeni uticaja na životnu sredinu („Službeni list RCG”, broj 80/05, „Službeni list CG”, br. 40/10, 73/10 i 40/11);
* Zakon o finansiranju upravljanja vodama („Službeni list CG”, broj 40/11);
* Zakon o integrisanom sprečavanju i kontroli zagađivanja životne sredine („Službeni list RCG”, broj 80/05, „Službeni list CG“, br. 54/09 i 40/11);
* Zakon o upravljanju otpadom („Službeni list CG”, broj 64/11);
* Zakon o nacionalnim parkovima („Službeni list CG”, broj 56/09 );
* Zakon o svojinsko-pravnim odnosima („Službeni list CG”, broj 19/09);
* Zakon o zaštiti prirode („Službeni list CG“, br. 51/08, 21/09 i 40/11);
* Zakon o zaštiti kulturnih dobara („Službeni list CG“, broj 49/10);
* Zakon o zaštiti na radu („Službeni list RCG”, broj 79/04);
* Zakon o ratifikaciji Kjoto protokola uz Okvirnu konvenciju UN o promjeni klime („Službeni list RCG”, broj 17/07);
* Zakon o zaštiti od buke u životnoj sredini („Službeni list CG”, br. 28/11 i 28/12);
* Zakon o državnoj imovini („Službeni list CG”, broj 21/09);
* Zakon o slatkovodnom ribarstvu („Službeni list CG”, br. 11/07 i 40/11);
* Zakon o eksproprijaciji („Službeni list RCG“, br. 55/00, 12/02 i 28/06, „Službeni list CG“, broj 21/08);
* Zakon o privrednim društvima ("Službeni list RCG", broj 06/02, „Službeni list CG“ br.17/07, 80/08, 40/10 , 73/10, 36/11 i 40/11);
* Zakon o stranim investicijama („Službeni list CG“, broj 18/11);
* Uredba o načinu sticanja statusa i ostvarivanja prava povlašćenog proizvođača električne energije ("Službeni list CG", broj 37/11);
* Uredba o načinu izdavanja, prenošenja i povlačenja garancije porijekla proizvedene iz obnovljivih izvora energije i visokoefikasne koegenracije ("Službeni list CG", broj 28/10);
* Uredba o tarifnom sistemu za utvrđivanje podsticajne cijene električne energije iz obnovljivih izvora energije i visokoefikasne kogeneracije ("Službeni list CG", broj 52/11);
* Uredba o projektima za koje se vrši procjena uticaja na životnu sredinu („Službeni list RCG”, broj 20/07);
* Uredba o načinu kategorizacije i kategorijama vodnih objekata i njihovom davanju na upravljanje i održavanje („Službeni list CG”, broj 15/08);
* Pravilnik o načinu vršenja revizije idejnog i glavnog projekta („Službeni list CG”, broj 81/08);
* Pravilnik o načinu određivanja garantovanog minimuma proticaja nizvodno od vodozahvata („Službeni list CG”, broj 22/08);
* Pravilnik o sadržaju dokumentacije koja se podnosi uz zahtjev za odlučivanje o potrebi procjene uticaja na životnu sredinu („Službeni list CG”, broj 14/07);
* Pravilnik o sadržaju dokumentacije koja se podnosi uz zahtjev za određivanje obima i sadržaja elaborata o procjeni uticaja na životnu sredinu („Službeni list CG”, broj 14/07);
* Pravilnik o sadržini elaborata o procjeni uticaja na životnu sredinu („Službeni list CG”, broj 14/07);
* Pravilnik o sadržaju zahtjeva i dokumentaciji za izdavanje vodnih akata, načinu i uslovima za obavezno oglašavanje u postupku utvrđivanja vodnih uslova i sadržaju vodnih akata („Službeni list CG”, broj 07/08);
* Pravilnik o određivanju i održavanju zona i pojaseva sanitarne zaštite izvorišta i ograničenja u tim zonama ("Službeni list CG", broj 66/09);
* Pravilnik o vrstama i klasifikaciji postrojenja za proizvodnju energije iz obnovljivih izvora i visokoefikasne kogeneracije("Službeni list CG", broj 37/11);
* Pravilnik o bližim uslovima koje treba da ispunjava pravno lice za mjerenje i istraživanje potencijala obnovljivih izvora energije("Službeni list CG", broj 28/11);
* Pravilnik o sadržaju elaborata o pripremnim radovima („Službeni list CG”, broj 80/08);
* Tehnička preporuka za priključke objekata potrošača na niskonaponsku mrežu (EPCG br.10 -00 – 4873/07 od 09.03.2007) i
* drugi zakoni, podzakonska akta i tehnički propisi iz oblasti ili koji su u vezi sa koncesionom djelatnošću.